ജൂൺ 30 മുതൽ 250 രൂപയുടെ സ്മാർട്ട്ഫോൺ ഫ്രീഡം 251 വീണ്ടും എത്തുമെന്ന് നിർമാതാക്കൾ . ജൂൺ 30ന് പുതിയ റജിസ്ട്രേഷൻ ആരംഭിക്കാനാണ് നിർമാതാക്കൾ തീരുമാനിച്ചിരിക്കുന്നത് . എന്നാൽ ഫോണിൻറെ വിതരണം സംബന്ധിച്ച് അന്തിമ സമയക്രമം കമ്പനി ഇതുവരെ പറഞ്ഞിട്ടില്ല . ആദ്യഘട്ടത്തിൽ കഴിഞ്ഞ ഫിബ്രവരിയിൽ ഫോണിന് വേണ്ടിയുള്ള റജിസ്ട്രേഷൻ ആളുകളുടെ തള്ളിക്കയറ്റം മൂലം വൻ പരാജയമായിരുന്നു . ഇതേ തുടർന്ന് ഫ്രീഡം 251 നിർമാതാക്കളായ റിംഗിംങ് ബെല്ലിന് എതിരെ വൻ പ്രതിഷേധമാണ് ഉയർന്നത് . കേന്ദ്ര ഏജൻസികൾ ഇവർക്കെതിരെ അന്വേഷണവും പ്രഖ്യാപിച്ചിരുന്നു . ഇതിൽ ചില കേസുകൾ ഇപ്പോഴും നിലവിലുണ്ട് . ഇതിനിടയിലാണ് പുതിയ വാദങ്ങളുമായി റിംഗിങ്ങ് ബെൽ രംഗത്ത് എത്തുന്നത് . ബിജെപി മുതിർന്ന നേതാവ് മുരളീ മനോഹർ ജോഷിയാണ് ഈ ഫോൺ പുറത്തിറക്കിയത് . തനിക്ക് ഒരോ ഫോണിനും 140 മുതൽ 150 രൂപ വരെ നഷ്ടം ഉണ്ടാകുമെങ്കിലും ഇന്ത്യയിലെ പാവം ജനങ്ങളെ തമ്മിൽ ബന്ധിപ്പിച്ച് അവരെ ഡിജിറ്റൽ ഇന്ത്യ , മെയ്ക്ക് ഇൻ ഇന്ത്യ പോലുള്ള പദ്ധതികളുടെ ഭാഗമാക്കുക എന്നതാണ് ലക്ഷ്യമെന്നാണ് ഫ്രീഡം 251നെക്കുറിച്ച് റിംഗിങ്ങ് ബെൽ സിഇഒ മോഹിത്ത് ഗോയൽ പറയുന്നു . രണ്ട് ലക്ഷത്തോളം ഫ്രീഡം 251 വിതരണം ചെയ്യാൻ തയ്യാറാണെന്നാണ് ഗോയൽ പറയുന്നത് . ജൂൺ 30ന് തന്നെ ഫിബ്രവരിയിൽ വിജയകരമായി റജിസ്ട്രർ ചെയ്തവർക്ക് ഫ്രീഡം ഫോൺ എത്തിക്കുമെന്നാണ് ഗോയലിൻറെ അവകാശവാദം .